/ N á v r h /

Veľvyslanectvo Slovenskej republiky
Rím
č. ..........

	Veľvyslanectvo Slovenskej republiky prejavuje úctu Ministerstvu zahraničných vecí Talianskej republiky a má česť v záujme zabezpečenia vzájomného uznávania a výmeny vodičských preukazov Slovenskej republiky a vodičských preukazov Talianskej republiky a berúc do úvahy smernicu Rady Európskej únie č. č. 91/439 z 28. júla 1991, navrhnúť uzavretie Dohody medzi vládou Slovenskej republiky a vládou Talianskej republiky o vzájomnej výmene vodičských preukazov tohto znenia:

Článok 1

	Na účel výmeny, každá zmluvná strana uznáva platné vodičské preukazy uvedené v prílohe č. 4 - nie dočasné -   platné a vydané príslušnými orgánmi druhej zmluvnej strany pre držiteľov vodičských preukazov, ktorí získali povolenie na trvalý pobyt na území jej štátu.

Článok 2

	Vodičský preukaz  Slovenskej republiky neoprávňuje jeho držiteľa viesť vozidlá na území Talianskej republiky po uplynutí jedného (1) roka odo dňa získania povolenia na trvalý pobyt. Vodičský preukaz Talianskej republiky neoprávňuje jeho držiteľa viesť vozidlá na území Slovenskej republiky po uplynutí šiestich (6) mesiacov odo dňa získania dlhodobého alebo trvalého pobytu.

Článok 3

	Na účely tejto dohody sa  pod pojmom „dlhodobý alebo trvalý pobyt“ rozumie  pobyt v mieste stáleho bydliska, ktorý je ustanovený  vnútroštátnym právnym poriadkom každej zmluvnej strany. 

Ministero degli Affari Esteri
della Repubblica Italiana
DGAE-Ufficio VI

Roma

Článok 4

	(1) Pokiaľ sa držiteľ vodičského preukazu Talianskej republiky  prihlási na dlhodobý alebo trvalý pobyt na území Slovenskej republiky, má právo na výmenu svojho vodičského preukazu bez toho, aby musel vykonať teoretické a praktické skúšky.

	(2) Pokiaľ sa držiteľ vodičského preukazu Slovenskej republiky  prihlási na trvalý pobyt na území Talianskej republiky, má právo na výmenu svojho vodičského preukazu bez toho, aby musel vykonať teoretické a praktické skúšky.

	(3) Ustanovenie tohto článku sa nevzťahuje na vnútroštátne predpisy, týkajúce sa zdravotných a psychologických podmienok, potrebných na vedenie vozidiel.  

	(4) Uplatniť možno tie obmedzenia na vedenie vozidiel, ktoré sú ustanovené vnútroštátnymi predpismi oboch štátov platné v čase vydania vodičského preukazu o výmenu ktorého sa žiada.

Článok 5

	Ustanovenie článku 4 ods. 2 sa použije len v prípade výmeny vodičských preukazov, ktoré boli vydané pred získaním trvalého pobytu na území Talianskej republiky.

Článok 6

	(1) Zmluvné strany navzájom uznávajú rovnocennosť skupín vodičských oprávnení uvedených v  tabuľkách rovnocennosti, tvoriacich prílohu č. 1, 2 a 3 k tejto dohode. Uvedené prílohy, ako aj príloha č. 4 týkajúca sa vzorov vodičských preukazov môžu byť zmenené po vzájomnej dohode príslušných ústredných orgánov zmluvných strán formou výmeny diplomatických nót.

	(2) Ústredné orgány príslušné na výmenu vodičských preukazov sú:

a/ v Slovenskej republike

    Ministerstvo vnútra Slovenskej republiky
    Prezídium Policajného zboru
    odbor dopravnej polície

b/ v Talianskej republike

    Ministero dei Transporti e Navigazione
    Dipartimento Transporti Terrestri
    Unitá di Gestione Motorizzazione e Sicurezza dei Trasporto Terrestre 

 Článok 7

	Príslušné orgány  zmluvných strán odoberú vodičské preukazy pri ich výmene a vrátia ich príslušným orgánom druhej zmluvnej strany prostredníctvom svojich zastupiteľských úradov.

Článok 8

	Zmluvné strany sa budú najmenej jeden (1) mesiac pred nadobudnutím platnosti tejto dohody navzájom informovať o adresách ústredných orgánov príslušných na výmenu vodičských preukazov, ktorým zastupiteľské úrady budú zasielať odobraté vodičské preukazy.

Článok 9

	(1) Príslušný orgán každej zmluvnej strany, ktorý uskutočňuje výmenu vodičských preukazov, môže žiadať potrebné informácie od príslušného orgánu druhej zmluvnej strany, pokiaľ vzniknú pochybnosti o platnosti alebo pravosti vodičského preukazu a údajov v ňom uvedených.

	(2) Takúto žiadosť predloží príslušný orgán zmluvnej strany prostredníctvom svojho zastupiteľského úradu.

Článok 10

	Ústredný orgán zmluvnej strany, ktorá obdrží odobratý vodičský preukaz z dôvodu výmeny, bude informovať ústredný orgán druhej zmluvnej strany v tom prípade, ak by tento vodičský preukaz vykazoval odchýlky týkajúce sa platnosti, pravosti a údajov v ňom uvedených. 

Článok 11

	(1) Táto dohoda sa uzaviera na neurčitý čas.

	(2) Každá zmluvná strana môže dohodu vypovedať písomne diplomatickou cestou. V takomto prípade platnosť dohody skončí uplynutím deviatich (9) mesiacov odo dňa doručenia oznámenia o výpovedi druhej zmluvnej strane.

	(3) Dohoda môže byť  zmenená  alebo doplnená  po vzájomnej dohode oboch zmluvných strán.

	Pokiaľ bude vláda Talianskej republiky súhlasiť s týmto návrhom má česť veľvyslanectvo navrhnúť, aby táto nóta s prílohami č. 1, 2, 3 a 4 obsahujúcimi tabuľky rovnocennosti  i vzory preukazov a nóta Ministerstva zahraničných vecí Talianskej republiky potvrdzujúca súhlas tvorili Dohodu medzi vládou Slovenskej republiky a vládou Talianskej republiky o vzájomnej výmene vodičských preukazov, ktorá nadobudne platnosť šesťdesiat (60) dní odo dňa doručenia talianskej odpovednej nóty.

	Veľvyslanectvo Slovenskej republiky využíva túto príležitosť, aby opätovne vyjadrilo Ministerstvu zahraničných vecí Talianskej republiky prejav svojej hlbokej úcty.

Rím ......... 2001

Príloha č. 1 
k Dohode medzi vládou Slovenskej republiky a vládou Talianskej republiky 
o vzájomnej výmene vodičských preukazov

I. TABUĽKA ROVNOCENNOSTI
Výmena vodičských preukazov Talianskej republiky za vodičské preukazy Slovenskej republiky

Talianska REPUBLIKA	
SlovensKá REPUBLIKA
	
                                 A1	                               A/50	
                                 A	A-A/50	
                                 B 	B-T(1)	
                                 C	                                C-T	
                                 D	                                D-T	
                                 E	                                E	

(1) 	Vodičský preukaz Talianskej republiky skupiny B oprávňuje viesť aj poľnohospodárske stroje.

Príloha č. 2 
k Dohode medzi vládou Slovenskej republiky a vládou Talianskej republiky 
o vzájomnej výmene vodičských preukazov

II. TABUĽKA ROVNOCENNOSTI

Výmena vodičských preukazov Talianskej republiky pre podkategórie za vodičské preukazy Slovenskej republiky

TALIANSKA REPUBLIKA	
SLOVENSKÁ REPUBLIKA
	
                           B1	                                   A/50	
                           C1	                                   B-T	
                           D1	                                   B-T	

Príloha č. 3 
k Dohode medzi vládou Slovenskej republiky a vládou Talianskej republiky 
o vzájomnej výmene vodičských preukazov

III. TABUĽKA ROVNOCENNOSTI
Výmena vodičských preukazov Slovenskej republiky za vodičské preukazy Talianskej republiky

SLOVENSKÁ REPUBLIKA
	
TALIANSKA REPUBLIKA	
     A/50	                              Nemožno vymeniť (1)	
A	A1-A (2)	
B	                              B     	
C	                              C	
D	                              D	
E	                              E	
T	                              nemožno vymeniť (3)	

(1) 	V Talianskej republike nie je potrebný  vodičský preukaz na vedenie motocyklov s objemom valcov do 50 cm3.
(2) 	 Pokiaľ bol vodičský preukaz Slovenskej republiky skupiny A získaný menej ako pred dvoma rokmi, bude vymenený za vodičský preukaz Talianskej republiky skupiny A s obmedzením (25 kW alebo s pomerom výkon/váha do 0,16 kW/kg). Tieto obmedzenia zostávajú platné dva roky od získania zahraničného vodičského preukazu, najdlhšie však do 20. roku veku. Okrem toho vodič vo veku pod 18 rokov obdrží pri výmene len vodičský preukaz skupiny A1.
(3) Vodičský preukaz Talianskej republiky skupiny B oprávaňuje viesť aj poľnohospodárske   stroje. 

Príloha č. 4 
k Dohode medzi vládou Slovenskej republiky a vládou Talianskej republiky 
o vzájomnej výmene vodičských preukazov

VZORY vodičských PREUKAZOV

1. Vzor Vodičského preukazU vydanÉhO v Slovenskej republikE

2. Vzory vodičských preukazov vydaných v Talianskej republikE
a/ vzor vodičského preukazu vydaného podľa smernice Rady Európskej únie č. 96/47 CE,
b/ vzor vodičského preukazu vydaného podľa smernice Rady Európskej únie č. 91/439/EHS zo dňa 1. júla 1996,
b1/ vzor  naposledy  vydaného vodičského preukazu  po vzore b/ s úpravou číslovania údajov uvedených na strane 2.
    
VZORY VODIČSKÝCH PREUKAZOV VYDANÝCH PRED 1. JÚLOM 1996
c/ vydával ho orgán poverený  vydávaním  vodičských preukazov - M.C.T.C. Civilná  motorizácia  a koncesionárska doprava,
c1/ tento vzor predchádza vzoru c/  a vydával ho orgán poverený vydávaním preukazov - Prefekt,
c2/ tento vzor predchádza vzoru c1/ a vydával ho orgán poverený vydávaním preukazov - Prefekt. 

a/ vzor  vodičského  preukazu  vydaného podľa  smernice  Rady Európskej únie č. 96/47 CE

b/ vzor  vodičského  preukazu  vydaného podľa  smernice Rady Európskej únie 
     č. 91/439/EHS zo dňa 1. júla 1996

b1/ vzor  naposledy  vydaného vodičského preukazu  po vzore b/ s úpravou číslovania údajov uvedených na strane 2

c/ vydával ho orgán poverený  vydávaním  vodičských preukazov - M.C.T.C. Civilná motorizácia a koncesionárska doprava

c1/ tento vzor predchádza vzoru c/  a vydával ho orgán poverený vydávaním preukazov - Prefekt

c2/ tento vzor predchádza vzoru c1/ a vydával ho orgán poverený vydávaním preukazov - Prefekt